Jesaya 32 | Beibele Inthaneteng | Phetolelo ya Lefase le Lefsa
32 Bonang! Kgoši+ e tla buša ka toko;+ dikgošana+ le tšona di tla buša ka toka.
2 Yo mongwe le yo mongwe o tla swana le lefelo la go tšhabela phefo+ le lefelo la go utela ledimo, a swana le melapo nageng e se nago meetse,+ le moriti wa leswika le legolo nageng e omilego.+
3 Mahlo a bao ba bonago a ka se foufatšwe, ditsebe tša bao ba kwago di tla theetša.+
4 Pelo ya bao ba akgofelago dilo e tla lemoga seo e lego tsebo,+ ge e le leleme la bakgamakgametši le tla akgofela go bolela dilo tše di kwagalago.+
5 Yo a hlokago tlhaologanyo a ka se sa bitšwa yo a fago kudu; ge e le motho wa go hloka mekgwa go ka se thwe ke mokgomana;+
6 ka gobane yo a hlokago tlhaologanyo o tla bolela dilo tša go hloka tlhaologanyo,+ pelong ya gagwe o rera tše di gobatšago,+ o rera bohlanogi+ le go bolela dilo tšeo e sego tša therešo ka Jehofa, bakeng sa go dira gore mpa ya yo a swerwego ke tlala e se be le selo,+ gomme o dira gore le yo a nyorilwego a se be le seo a se nwago.
7 Ge e le motho wa go hloka mekgwa ditsela tša gagwe ke tše mpe;+ o logile maanomabe a gore go dirwe ditiro tša boitshwaro bjo bo hlephilego,+ bakeng sa go senya bahlaki ka dipolelo tša maaka,+ gaešita le ge modiidi a bolela tša go loka.
8 Ge e le yo a fago kudu, o eleditše gore go fiwe kudu; yena o tla tšwela pele a efa kudu.+
9 “Lena basadi ba iketlilego, emang le theetšeng lentšu la ka!+ Lena barwedi ba go se šetše, ekwang dipolelo tša ka!
10 Ka morago ga ngwaga le matšatši a sego kae lena ba go se šetše le tla ferekana,+ ka gobane go fula morara go tla be go feditšwe, eupša le ka se kgoboketše selo.+
11 Thothomelang, lena basadi ba iketlilego! Ferekanang, lena ba go se šetše! Apolang le šale le hlobotše gomme le itleme mathekeng ka mokotla.+
12 Itshetleng dihubeng le llele+ mašemo a rategago+ le merara e enywago.
13 Nageng ya batho ba ka go mela meetlwa le mehlašana ya meetlwa,+ e mela le dintlong tšeo e kilego ya ba tša mathabo, ee, motseng wa tlhalalo e kgolo.+
14 Ntlo ya sebo e lahlilwe, lešata la motse le tlogetšwe;+ Ofele+ le serokamo tšona di fetogile naga e sa lengwego, e tla ba lefelo la go hlalala la dipitsi go iša mehleng ya neng le neng gotee le mafulo a mehlape;
15 go fihla ge re tšhollelwa moya o tšwago godimo,+ lešoka le tla be le fetogile serapa sa dienywa, gomme serapa sa dienywa se tšewa e le sethokgwa.+
16 “Lešokeng go tla aga toka, serapeng sa dienywa gwa dula toko.+
17 Modiro wa toko e tlo ba khutšo;+ tirelo ya toko e tlo ba khutšo le polokego go iša mehleng ya neng le neng.+
18 Batho ba ka ba tla dula lefelong la bodulo la khutšo le madulong a bolokegilego gotee le mafelong a boiketlo a khutšo.+
19 Go tla na sefako ge sethokgwa se wela fase+ gomme motse wa kokobeletšwa tlase.+
20 “Go thaba lena bao ba bjalago peu kgauswi le meetse,+ bao ba lesago poo le pokolo di ikgapa.”+